Man in hof oor ‘bedrog’ van R100 miljoenArgieffoto Die vermeende baasbrein agter ŉ piramideskema waarby meer as R100 miljoen betrokke is, het Donderdag in die Secunda-distrikshof in Mpumalanga verskyn. Kapt. Dineo Lucy Sekgotodi, woordvoerder van die Valke, sê Jaco Leon Jordaan (52) is in Februarie vanjaar in hegtenis geneem nadat 120 slagoffers gekla het oor die beweerde valse beleggingskema waardeur hulle groot bedrae geld verloor het. Die saak is Donderdag tot 15 Maart 2019 uitgestel vir blootlegging van dokumente. Sekgotodi sê die Valke se eenheid vir ernstige handelsmisdaad het in Maart vanjaar die ondersoek na die saak oorgeneem. Jordaan was tydens sy inhegtenisneming uit op R50 000 borgtog op ŉ vorige aanklag wat verband hou met ŉ soortgelyke saak in Gauteng. Nadat hy weer in hegtenis geneem is, is hy weer op borgtog vrygelaat. Die Gauteng-saak is intussen tot 30 November uitgestel wanneer die dossiere na die Secunda-distrikshof oorgeplaas sal word vir die samevoeging van die sake.